CELEX: 32012D0628(01)
Language: lv
Date: 2012-06-26 00:00:00
Title: Komisijas Lēmums ( 2012. gada 26. jūnijs ), ar ko izveido ekspertu grupu pievienotās vērtības nodokļa jautājumos

28.6.2012   
            
            
               LV
            
            
               Eiropas Savienības Oficiālais Vēstnesis
            
            
               C 188/2
            
         KOMISIJAS LĒMUMS
   (2012. gada 26. jūnijs),
   ar ko izveido ekspertu grupu pievienotās vērtības nodokļa jautājumos
   2012/C 188/02
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:
   
               (1)
            
            
               Līguma 113. pants uzdod institūcijām saskaņot tiesību aktus attiecībā uz apgrozījuma nodokļiem, piemēram, pievienotās vērtības nodokli (PVN), lai nodrošinātu pareizu iekšējā tirgus darbību.
            
         
               (2)
            
            
               Komisijas paziņojumā par PVN nākotni – Ceļā uz vienkāršāku, stabilāku un efektīvāku PVN sistēmu, kas piemērota vienotajam tirgum (1) – ir izklāstīta rīcības programma plaša mēroga ES PVN sistēmas reformai. Lai veiktu šajā paziņojumā minētos pasākumus, Komisijai, iespējams, vajadzēs izmantot PVN padomdevējas institūcijas speciālistu zināšanas.
            
         
               (3)
            
            
               Kā norādīts paziņojumā un saskaņā ar lietpratīga regulējuma principiem (2), Komisija uzskata, ka, izstrādājot un īstenojot jaunu PVN politiku, ļoti būtiski ir uzzināt ieinteresēto personu viedokli un specifiskās zināšanas. Tādēļ ir jāizveido ekspertu grupa PVN jomā un jānosaka tās uzdevumi un struktūra.
            
         
               (4)
            
            
               Grupas sastāvā jāiekļauj personas ar zināšanām PVN jomā un organizācijas, kas pārstāv uzņēmumus, patērētājus vai nodokļu speciālistus, kuri var palīdzēt izstrādāt un īstenot PVN politiku.
            
         
               (5)
            
            
               Grupai būtu jāsniedz Komisijai padomus un ieskatu par PVN politikas sagatavošanu un īstenošanu. Visiem locekļiem būtu aktīvi un kvalitatīvi jāpiedalās sanāksmēs, kā arī jāveic sagatavošanās darbi un pēcpārbaude, ja nepieciešams.
            
         
               (6)
            
            
               Būtu jāizstrādā noteikumi par to, kā grupas locekļi drīkst izpaust informāciju.
            
         
               (7)
            
            
               Personas dati būtu jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3),
            
         IR NOLĒMUSI ŠĀDI.
   1. pants
   Priekšmets
   Ar šo izveido “Ekspertu grupu PVN jautājumos”, turpmāk tekstā – “grupa”.
   2. pants
   Uzdevumi
   Grupas uzdevumi ir šādi:
   
               a)
            
            
               konsultēt Komisiju par tiesību aktu izstrādi un citām politikas iniciatīvām PVN jomā;
            
         
               b)
            
            
               sniegt ieskatu par normatīvo aktu praktisko īstenošanu un citām ES politikas iniciatīvām PVN jomā.
            
         3. pants
   Apspriešanās
   Komisija var apspriesties ar ekspertu grupu par visiem jautājumiem, kas saistīti ar ES tiesību aktu un citu politikas iniciatīvu sagatavošanu un īstenošanu ES līmenī PVN jomā.
   4. pants
   Locekļi un to iecelšana
   1.   Grupā ir ne vairāk kā 40 locekļu.
   2.   Locekļi ir organizācijas un indivīdi, kurus ieceļ privātpersonas statusā un kuri ir kompetenti 2. pantā minētajās jomās.
   3.   Nodokļu politikas un muitas savienības ģenerāldirektorāts ieceļ locekļus no organizāciju un indivīdu vidus, kuri ir atsaukušies uz uzaicinājumu iesniegt pieteikumus.
   4.   Organizācijas ieceļ pārstāvi un aizstājēju, lai aizstātu pārstāvi viņa prombūtnes vai slimības laikā. Nodokļu politikas un muitas savienības ģenerāldirektorāts var noraidīt organizācijas izvirzīto pārstāvi vai aizstājēju, ja viņš vai viņa neatbilst uzaicinājumā iesniegt pieteikumu norādītajām prasībām. Tādos gadījumos attiecīgajai organizācijai lūdz izvirzīt citu pārstāvi vai aizstājēju.
   5.   Indivīdiem, kas iecelti privātpersonas statusā, katram loceklim var noteikt aizstājēju. Aizstājējs tiek iecelts saskaņā ar tiem pašiem nosacījumiem kā loceklis un automātiski aizvieto viņu prombūtnes vai slimības laikā.
   6.   Locekļus ieceļ uz diviem gadiem. Locekļi pilda pienākumus līdz amata pilnvaru termiņa beigām. Pilnvaru termiņu var atjaunot, ja viņi atsaucas uz jaunu uzaicinājumu iesniegt pieteikumus.
   7.   Pretendentus, kuri tika uzskatīti par piemērotiem, bet netika iecelti, var iekļaut rezerves sarakstā (“saraksts”), kuru glabā divus gadus un kuru Komisija izmanto, lai ieceltu aizvietotājus.
   8.   Grupas locekļi, kurus ieceļ privātpersonas statusā, rīkojas neatkarīgi un sabiedrības interesēs.
   9.   Visiem locekļiem un viņu pārstāvjiem aktīvi un kvalitatīvi jāpiedalās sanāksmēs, kā arī jāveic sagatavošanās darbi un pēcpārbaude, ja nepieciešams.
   10.   Locekļus, kuri atkāpjas no amata vai kuri neatbilst šī panta 2., 8. un 9. punktā un Līguma 339. pantā paredzētajiem nosacījumiem, uz atlikušo amata pilnvaru laiku var aizstāt ar locekli, kuru ieceļ Komisija. Lai ieceltu aizvietotājus, Komisija izmanto rezerves sarakstu.
   Nodokļu politikas un muitas savienības ģenerāldirektorāts var lūgt organizācijai izvirzīt citu pārstāvi vai aizstājēju, ja tas uzskata, ka viņš vai viņa neatbilst nosacījumiem, kas izklāstīti šī panta 9. punktā.
   11.   Indivīdu vārdus un organizāciju nosaukumus, kuri iecelti privātpersonas statusā, publicē Komisijas ekspertu grupu reģistrā un tamlīdzīgu vienību reģistrā (“reģistrs”) un Nodokļu politikas un muitas savienības ģenerāldirektorāta tīmekļa vietnē.
   12.   Personas datus vāc, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Grupas priekšsēdētājs ir Komisijas pārstāvis.
   2.   Vienojoties ar Komisijas dienestiem, grupa var izveidot apakšgrupas, kuras izskata īpašus jautājumus, pamatojoties uz grupas noteiktajām pilnvarām. Minētās apakšgrupas izformē, tiklīdz to uzdevums ir izpildīts.
   3.   Komisijas pārstāvis uz ad hoc pamata var arī pieaicināt ekspertus piedalīties grupas vai apakšgrupas darbā, ja viņiem ir īpašas zināšanas, kas dotu labumu grupai. Turklāt Komisijas pārstāvis dažiem indivīdiem vai organizācijām var piešķirt novērotāja statusu, kā noteikts 8. panta 3. punktā horizontālajos noteikumos par ekspertu grupām.
   4.   Uz grupas biedriem un pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumā un tā īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un noteikti Komisijas Lēmuma 2001/844/EK, EOTK, Euratom (4) pielikumā. Ja locekļi nepilda šīs saistības, Komisija var veikt jebkādus piemērotus pasākumus.
   5.   Grupas un apakšgrupu sēdes parasti notiek Komisijas telpās, un Komisija nosaka to veidu un grafiku. Komisija nodrošina sekretariāta pakalpojumus. Grupas un tās apakšgrupu sanāksmēs var piedalīties citi ieinteresēti Komisijas ierēdņi.
   6.   Grupa pieņem reglamentu, pamatojoties uz ekspertu grupu standarta reglamentu.
   7.   Komisija publicē attiecīgo informāciju par darbībām, ko veic grupa, iekļaujot to reģistrā vai izmantojot saiti no reģistra uz īpaši šim nolūkam paredzētu tīmekļa vietni.
   6. pants
   Sanāksmju izdevumi
   1.   Darba grupā iesaistītajiem locekļiem netiek maksāta atlīdzība par sniegtajiem pakalpojumiem.
   2.   Saskaņā ar Komisijā spēkā esošajiem noteikumiem Komisija atmaksā ceļa un uzturēšanās izdevumus, kas grupas locekļiem rodas saistībā ar tās darbu.
   3.   Šos izdevumus atlīdzina pieejamo apropriāciju robežās, kuras piešķir saskaņā ar ikgadējo resursu sadalījuma procedūru.
   
      Briselē, 2012. gada 26. jūnijā
      
         
            Komisijas vārdā –
         
            Komisijas loceklis
         
         Algirdas ŠEMETA
      
   
   
      (1)  COM(2011) 851, 6.12.2011.
   
      (2)  COM(2010) 543, 8.10.2010.
   
      (3)  OV L 8, 12.1.2001., 1. lpp.
   
      (4)  Komisijas 2001. gada 29. novembra Lēmums, ar ko groza tās iekšējo reglamentu (OV L 317, 3.12.2001., 1. lpp.).